Imtella' April 27, 2021 Rapport: Mario Micallef Wara kważi 200 sena mejta, f'Malta reġa' tqanqal l-interess fil-falkunerija. Ħames snin ilu tfasslet liġi kunsidrata mal-aqwa fl-Ewropa li tirregola l-falkunerija. Fost l-oħrajn, tobbliga lil min jipprattikaha biex ikollu liċenzja u jaċċerta li dan it-tajr tal-priża jkun fl-aħjar stat possibbli. Illum il-ġurnata, it-teknoloġija hi għodda importanti fil-falkunerija iżda ma tiħux post ir-rabta intima u l-fiduċja li tinbena bejn il-falkunier u l-għasfur. Lucas u Marco huma attivi ħafna fil-Malta Falconers Club, li twaqqaf sitt snin ilu biex tiġi mħarsa l-falkunerija, prattika b'għeruq li jmorru lura 'l fuq minn 4,000 sena iżda f'Malta malli telqu l-Kavallieri kważi spiċċat. Il-President tal-klabb, Lucas Micallef, wera l-fehma li din il-prattika hi waħda fejn il-bniedem ikun qrib ħafna tal-annimal. "Falkun appenna tlaqtu minn fuq idejk, litteralment m'għadux tiegħek. Dak li jħoss falkunier x'ħin tajra tkun qed ittir hi tista' tgħid emozzjoni ma tantx tista' tiddeskriviha. Dan jekk irid jiġi, jekk ma jridx, ma jiġix lura jiġifieri. Biss meta narawh jirritorna lura, dak ikun ta' sodisfazzjon kbir speċjalment meta tkun ilek taħdem xhur biex tibni dik il-bond, u tista' tgħid li l-għasfur jafdak u jiġi parti minnek." Marco Aquilina spjega li r-rabta bejnu u l-bies, magħruf ukoll bħala l-Falkun Malti, tieħu ż-żmien biex tinbena u timmatura sakemm jasal il-mument li ttajjru. "Fil-bidu tat-training tiegħu kemm jista' jkun iżżommu fuq idejk, tmellsu, biex dejjem tirbaħ dik il-fiduċja li għandek bżonn 'il quddiem. Tibda titimgħu. Ħalli jassoċjak mal-ikel. Li inti tipprovdilu l-ikel mingħajr it-tbatija li kieku għandu meta jkun jiġri fis-selvaġġ." It-teknoloġija tgħin biex ikun magħruf il-fejn tar jew niżel il-bies. Minn żmien fejn kien jitwaħħal ġonġol ma' saqajn jew denb l-għasfur, illum ma' denbu jitwaħħal tagħmir zgħir tal-GPS. Minn fuq il-mobile, il-falkunier ikun jaf bl-eżatt fejn ikun l-għasfur, ir-rotta li jkun qed jieħu waqt li jtir, l-għoli u l-veloċità. "Meta naraw li l-għasfur qiegħed għoli biżżejjed u qed jobdi, u hekk ikun għamel it-titjira tiegħu, insejħulu bis-suffara u ndawwrulu l-loor, li hi biċċa ġilda li kif jara lilha jassoċċjaha mal-ikel. Dik fil-bidu tat-training norbtulu biċċa fellus magħha jew xi biċċa laħam u kif jara lilha jgħid hemm l-ikel magħha u jinżel għalih. Xi fellus jew xi biċċa summiena. Laħam nej però, mhux laħam imsajjar!" Storikament, l-aqwa żmien għall-falkunerija f'Malta kien fi żmien il-Kavallieri meta l-bies kien preġjat ħafna. "L-Ordni kienet obbligata li nhar it-2 ta' Novembru ta' kull sena jinqabad falkun li kien bies mill-irdumijiet ta' Ħad-Dingli u jingħata lir-Re Karlu V bħala ħlas tal-gżejjer tagħna." Dak iż-żmien, il-falkunerija kienet riżervata biss għall-kavallieri u n-nobbli, b'min kien jaqbad falkun mis-selvaġġ jispiċċa jaqdef fuq ix-xwieni għal xhur. Il-falkunerija hi fil-lista tal-wirt kulturali intanġibbli kemm tal-pajjiż kif ukoll tal-UNESCO.